Koordinatės: 55°35′24.46″ š. pl. 25°22′18.28″ r. ilg.﻿ / ﻿55.5901278°š. pl. 25.3717444°r. ilg.﻿ / 55.5901278; 25.3717444

|  Papšių šv. Antano koplyčia |
| --- |
|  |
| **Vyskupija** | Panevėžio |
| **Dekanatas** | Anykščių |
| **Savivaldybė** | Anykščių rajonas |
| **Gyvenvietė** | Papšiai |
| **Statybinė medžiaga** | akmenų mūras |
| **Pastatyta** | XIX a. pr. |

**Papšių šv. Antano koplyčia** – akmenų mūro koplyčia, veikianti Papšių kaime, Anykščių rajone. Įsikūrusi senosiose kaimo kapinėse, už 0,2 km į pietryčius nuo kelio  **1208**  Čekonys–Debeikiai–Žalioji . Koplyčią supančios kapinės yra veikiančios, aptvertos akmenine tvora, jose laidojama, yra išlikusių XIX a. pabaigos paminklų – geležinių kryžių ant akmeninių postamentų. Koplyčia yra Debeikių šv. Jono Krikštytojo parapijoje.

Koplyčios vidus. Viduryje, prie durų – įėjimo į rūsį dangtis. Priekyje, dešinėje – šv. Antano statulos stovas

Istorija
--------

Papšių koplyčia pastatyta XIX a. pradžioje kaip Aknystų dvarą valdžiusių dvarininkų Jelenskių giminės mauzoliejus, kuriame buvo palaidota apie 10 iškiliausių šios giminės atstovų: 1812 m. Napoleono žygio į Maskvą dalyvis Romualdas Jelenskis (1780–apie 1851), jo sūnėnas, vienas iš 1863 m. sukilimo organizatorių Antanas Jelenskis (1818–1874) ir jo žmona mokytoja Sabina Jelenskienė (?–1912), jų vaikai Marija ir Povilas (1839–apie 1884), Povilo žmona Emilija (apie 1850–1881) ir keletas kitų XIX a. pabaigos apylinkių dvarininkų. Koplyčios priežiūra XX a. pradžioje rūpinosi paskutinioji Aknystų dvaro savininkė, Povilo ir Emilijos Jelenskių dukra Sofija Emilija Venslovavičienė (1881–1964), globojusi koplyčią net ir senatvėje gyvendama Lenkijoje.

1956 m. Debeikių klebonas Laimingas Feliksas Blynas sutvarkė koplyčią ir įvedė joje šv. Antano atlaidus birželio pradžioje. 1958 m. sovietinės valdžios iniciatyva koplyčia buvo uždaryta, religinės apeigos joje nutrauktos, o kapinėse uždrausta laidotis. Per keturis dešimtmečius koplyčia buvo apleista ir išniekinta, joje buvusios kapavietės išplėštos ir sunaikintos. Tik Lietuvos Atgimimo metais vietos bendruomenės iniciatyva koplyčia buvo pradėta tvarkyti, 1990–1996 m. ji restauruota. Koplyčioje pastatyta iš Debeikių bažnyčios gauta klausykla, iš Utenos kraštotyros muziejaus čia atkeliavo ten išsaugota šv. Antano statula, ant sienų pakabinti Jelenskių giminės portretai, šventi paveikslai, kuriuos paaukojo dvarininkų palikuonys bei vietiniai gyventojai, pastatytas tautodailininko B. Tvarkūno altorius. 1999 m. birželio 13 d. vėl iškilmingai pašventinta. Po koplyčia vėliau atnaujintas ir sutvarkytas Jelenskių šeimos mauzoliejus.

Galerija
--------

* Koplyčia pastatyta senojoje kapinių dalyjeKoplyčia pastatyta senojoje kapinių dalyje
* Kapinių kampe stovi nauja, stulpinė varpinėKapinių kampe stovi nauja, stulpinė varpinė
* Koplyčios užnugaryje – seniausi antkapiaiKoplyčios užnugaryje – seniausi antkapiai
* Klausykla, anksčiau stovėjusi Debeikių bažnyčiojeKlausykla, anksčiau stovėjusi Debeikių bažnyčioje
* Liaudiškas altoriusLiaudiškas altorius
* Įėjimas į rūsį įrengtas koplyčios vidujeĮėjimas į rūsį įrengtas koplyčios viduje
* Rūsio patalpa su užmūrytomis kriptomisRūsio patalpa su užmūrytomis kriptomis
* Palaidotųjų sąrašas (rūsyje ant sienos)Palaidotųjų sąrašas (rūsyje ant sienos)
* Vyskupo raštas apie atlaidų suteikimąVyskupo raštas apie atlaidų suteikimą

Šaltiniai
---------

1. ↑  Debeikių šv. Jono Krikštytojo parapija Archyvuota kopija 2018-10-22 iš Wayback Machine projekto.
2. ↑  Papšių kapinėse ilsisi ir dvarininkai, ir paprasti sodiečiai *anyksta.lt*)

Nuorodos
--------

|  |  |
| --- | --- |
|  | **Vikiteka: Papšių šv. Antano koplyčia** – vaizdinė ir garsinė medžiaga  |

* Papšių koplyčios istorija (*anykstenai.lt*)
* Papšių koplyčios nuotraukos (*miestai.net*)